Seletuskiri

**RIIGIKOGU OTSUSE**

"**Martin Triipani Riigikohtu liikmeks nimetamine**"

eelnõu juurde

Riigikohtu üldkogu otsustas 18. veebruaril 2025 vabastada ametist alates 19. detsembrist 2025 riigikohtunik Urmas Volensi.

Riigikohtu esimees kuulutas kohtute seaduse (KS) § 53 lõike 2 alusel välja avaliku konkursi Riigikohtu uue liikme leidmiseks. Avalduste esitamise tähtajaks määrati 30. aprill 2025. Vabanenud riigikohtuniku ametikohale kandideerisid Tallinna Ringkonnakohtu kohtunik Gea Lepik, Tartu Ringkonnakohtu kohtunik Kersti Kerstna-Vaks ja Ellex Raidla Advokaadibüroo vandeadvokaat Martin Triipan.

Tulenevalt KS § 55 lõikest 4 kuulas Riigikohtu esimees 30. mail 2025 ära kohtute haldamise nõukoja arvamuse ja 17. juunil 2025 Riigikohtu üldkogu ning esitab Riigikogule riigikohtuniku ametisse nimetamiseks vandeadvokaat M. Triipani kandidatuuri.

M. Triipan omandas 2001. aastal Tartu Ülikoolis *baccalaureus artium*’i ja 2005. aastal *magister iuris*’ekraadi õigusteaduse erialal. Tema teenistuskäik sai alguse 2001. aastal juristina Ellex Raidla Advokaadibüroos. 2002. aastal astus M. Triipan Eesti Advokatuuri liikmeks vandeadvokaadi abina, 2006. aastal sai ta vandeadvokaadi kutsenimetuse. 2014. aastal sisenes M. Triipan partnerina Ellex Raidla Advokaadibüroo osanike ringi. Ta on tegutsenud büroos ka ettevõtete nõustamise valdkonnajuhina ning advokaadibüroo juhatuse liikmena. 2025. aasta märtsis valiti ta Eesti Advokatuuri juhatuse liikmeks (aseesimeheks).

M. Triipan on kõrge professionaalse tasemega ja laia silmaringiga õigusekspert. M. Triipan pole spetsialiseerunud kitsalt ühele õigusvaldkonnale: tal on head teadmised ja suured kogemused nii tsiviil-, haldus- kui ka karistusõiguses, samuti põhiseaduslikkuse järelevalves. Kohtuadvokaadi töö kõrval on M. Triipan olulisel määral tegutsenud erinevate tehingute ning arendusprojektide nõustajana, eelkõige kinnisvara, tööstusprojektide ja energeetika valdkonnas. Nõustatud projektide raames on M. Triipan tegelenud muu hulgas äriühinguõigusega, aga ka lepingute koostamisega. Nii näiteks on tema viimaste aastate klienditööd olnud seotud tuuleparkide rajamisega seotud üüri-, hoonestusõiguse ja servituudilepingutega. Advokaadibüroos on tema vastutusalasse kuulnud erinevate ministeeriumide, teiste riigiasutuste ning kohalike omavalitsuste nõustajana üldisemad riigi- ja haldusõiguse teemad. Samuti on M. Triipani fookuses olnud ehitus-, planeerimis- ja keskkonnaõigus. Veel on M. Triipan tegelenud klientide kaitsmisega süüteomenetlustes, eeskätt keskkonnaõiguse küsimustes.

Oma märkimisväärsete erialateadmistega on M. Triipan panustanud ka seadusloomesse ja õppetöösse. Ta on osalenud erinevate keskkonnaõigust puudutavate seaduste väljatöötamisel ning pidanud loenguid ja viinud Tartu Ülikooli õigusteaduskonnas läbi keskkonnakaristusõiguse seminare. Lisaks on M. Triipan avaldanud mitmeid olulisi teaduspublikatsioone riigiõiguse valdkonnas.

M. Triipan on kogenud ja tunnustatud jurist, kelle pikaaegne töökogemus vandeadvokaadina võimaldab tal oluliselt panustada nii Riigikohtu tsiviilkolleegiumi kui ka põhiseaduslikkuse järelevalve kolleegiumi töösse ning Eesti tsiviil- ja riigiõiguse edasiarendamisse.

Põhiseaduse § 150 lõike 2 alusel teen ettepaneku nimetada M. Triipan Riigikohtu liikmeks alates 9. märtsist 2026.

Villu Kõve

Riigikohtu esimees